Zápisnica

zo zasadnutia Komisie športu, mládeže a telesnej výchovy MsZ v Galante

konaného dňa 10.3.2025
Prítomní:
podľa prezenčnej listiny
Predseda Komisie športu, mládeže a telesnej výchovy Mgr. Juraj Bottka privítal všetkých členov, hostí a predstavil program zasadnutia. 
Program:

1. Založenie príspevkovej organizácie mesta Galanta – Športové centrum mládeže

2. Ocenenie „Športovec roka“ a „Osobnosť roka“ za rok 2024

3. Rôzne
Komisia odsúhlasila navrhnutý program.

1. Založenie príspevkovej organizácie mesta Galanta – Športové centrum mládeže
Mgr. Juraj Bottka – uviedol bod a odovzdal slovo Petrovi Eliášovi, ktorý ako predseda FC Slovan Galanta predstavil koncepciu novej organizácie, namiesto vedúcej právneho oddelenia, ktorá bola v danom čase na komisii legislatívno-právnej.
Peter Eliáš – objasnil ciele novej príspevkovej organizácie mesta Športové centrum mládeže, jej koncepciu fungovania a predstavil návrh zriaďovacej listiny.
Mgr. Jozef Gál – zaujímal sa o vzťahy novej PO (príspevkovej organizácie) k Slovenskému futbalovému zväzu a aj o výšku čiastky, ktorou SFZ podporuje klub v súčasnosti. Verí v zlepšenie celkového fungovania klubu a navrhuje pridať do zriaďovacej listiny bod, aby riaditeľ PO po skončení jarnej aj jesennej časti pripravil správu o činnosti a hospodárení klubu pre MsZ.
Peter Eliáš – informoval, že SFZ ročne podporuje od roku 2025 klub sumou 20 000,- €, vzťah SFZ, klubu FC Slovan a novej PO zostane na rovnakej úrovni a peniaze za výchovu mládeže pôjdu v prípade predaja hráčov alebo prestupov do príspevkovej organizácie.
Mgr. Juraj Bottka – žiadal vysvetlenie či členské príspevky pôjdu do rozpočtu novej PO a navrhuje pripraviť detailnú zmluvu medzi mestom Galanta a Športovým centrom mládeže, kde bude vyšpecifikované kto sa bude podieľať na režijných nákladoch, v akom objeme a všetky ostatné záležitosti ako prenájmy priestorov, zabezpečovanie správy areálu, prípravy ihrísk, atď. Nepáči sa mu, že názov organizácie hovorí o centre mládeže, ale myslí si, že organizácia bude slúžiť len pre futbalový klub. Rozpočet 100 000,- € podľa neho nebude postačujúci.

Mgr. Zsolt Barczi – na stretnutiach s poslancami bolo zo strany vedenia mesta prezentované, že v začiatkoch organizácie, bude v PO len mládež futbalového klubu a postupne môže organizácia zastrešiť mládež aj v iných kluboch. Chce dať tomu šancu a verí tomuto projektu.
Tibor Gazsó – myslí si, že organizácia bude len pre FC Slovan a nevie si predstaviť ako by fungovalo niekoľko športových klubov pod jedným vedením. V zriaďovacej listine mu chýba príloha č. 1, ktorá je tam spomenutá, a žiada doplniť do voľných živností viac činností podnikania. Tiež žiada špecifikáciu príjmov napr. kto bude brať peniaze za reklamy, v činnosti bufetu, atď.
Mgr. Zsolt Barczi – prioritne určite pôjde o futbalový klub FC Slovan, ktorý je najväčším športovým klubom, ale postupom času vidí šancu zapojiť aj mládež z iných klubov. Podporuje zapracovanie pripomienok p. Gála a p. Gazsa k zriaďovacej listine.
Mgr. Juraj Bottka – si myslí, že riaditeľ novej organizácie bude mať veľmi ťažkú úlohu a navrhuje nasledovné uznesenie. 
Komisia športu, mládeže a telesnej výchovy žiada dopracovať v zriaďovacej listine v: 

Čl. IV bod č. 5 - riaditeľ podáva správu o činnosti a hospodárení organizácie vždy po ukončení jarnej a jesennej sezóny MsZ v Galante,

Čl. VII

Doplniť tieto činnosti:

- Poskytovanie služieb rýchleho občerstvenia v spojení s predajom na priamu konzumáciu, prevádzkovanie výdajne stravy

- Prenájom nehnuteľností spojený s poskytovaním iných než základných služieb spojených s prenájmom

- Mimoškolská vzdelávacia činnosť

- Prenájom hnuteľných vecí

- Ozvučovanie a osvetľovanie športových podujatí
Ďalej žiada doplniť prílohu č. 1 k zriaďovacej listine, ktorá nebola súčasťou materiálu.

Komisia po doplnení chýbajúcich materiálov odporúča predložiť tento materiál MsZ v Galante na prerokovanie.
Uznesenie bolo jednomyseľne schválené.
2. Ocenenie „Športovec roka“ a „Osobnosť roka“ za rok 2024
Mgr. Katarína Barcziová – informovala, že prišla ešte jedna žiadosť po termíne a predstavila návrhy na ocenenia.
Mgr. Juraj Bottka – dal hlasovať o žiadosti, ktorá prišla po termíne a vzhľadom na nedodržanie stanoveného termínu na predkladanie žiadostí,  komisia žiadosť jednomyseľne nezaradila medzi návrhy a odporučila ponechať žiadosť v zálohe pre najbližšie oceňovanie.
Po diskusii jednotlivých členov a ich hodnotení návrhov vznikol tento návrh komisie:

Športovec roka mesta Galanta, vek do 18 rokov:

- Alex Mešťánek

- Natália Sipinová

- Bianka Kostková

Športovec roka mesta Galanta, vek nad 18 rokov:

- Alex Sitár

- Alexandra Vavrová

- Dominik Takáč

Športový tréner roka mesta Galanta za rok 2024

- Tibor Drozd

Športový kolektív roka mesta Galanta za rok 2024

- FBK Galanta United - mladšie žiačky

Ďakovný list mesta Galanta za rok 2024

- Eszter Szőcs

- Kristian Kubačka

- Daniel Rehák

- Lucia Mičániová

- Patrik Pethö

- Teo Antuš

- Matej Šramo

- Eliška Nemčeková

- Alexandra Mišková

- Filip Plavý 

Komisia športu, mládeže a telesnej výchovy odporúča predložiť tento návrh na MsZ v Galante.

Uznesenie bolo jednomyseľne schválené.
5. Rôzne 
Tibor Gazsó – žiada, aby boli pred MSR vo florbale, ktoré sa budú konať v športovej hale, prelepené staré nápisy Správa športových zariadení a osadený nový nápis športová hala. Informoval sa tiež, či je niekto zo športovej komisie vo výberovej komisii na riaditeľa PO Športové centrum mládeže. Tiež navrhol zmeniť a vylepšiť ubytovňu Domu športu pre návštevníkov Galandie a prehodnotiť kritériá pre schvaľovanie dotácií.
Štefan Varga – nápisy na športovej hale budeme riešiť v spolupráci s vedúcou oddelenia správy majetku, keďže správu budov má na starosti mesto. Na margo ubytovne povedal, že má dlhoročné skúsenosti s prevádzkovaním ubytovne v Dome športu a skúšala sa aj spolupráca s Galandiou, nevidí však záujem zo strany návštevníkov, lebo sem prichádzajú zväčša jednodňový návštevníci. Galanta celkovo nie je pre turistov atraktívna a preto sa ubytovňa špecializuje na športovcov a pracovníkov firiem.
Mgr. Juraj Bottka – informoval, že výberového konania sa zúčastní pán Barczi, Varga, Bottka. Navrhol na nasledujúcom zasadnutí komisie prejsť aj kritériá na poskytovanie dotácií a prípadné zmeny vo VZN o poskytovaní dotácií. 
Komisia s návrhom súhlasila a do najbližšieho zasadnutia odporúča dať do programu zasadnutia Výzvu, ako aj kritériá schvaľovania dotácií. 
Nakoľko neboli ďalšie otázky ani pripomienky, predseda komisie poďakoval všetkým za účasť a zasadnutie komisie ukončil.
                                          Mgr. Juraj Bottka v. r. 


                                                                                                       predseda komisie

V Galante dňa  12.3.2025

Zapísal: Štefan Varga

